Matimba u lo ya emahlweni no honokela xitafulana. A nga hlamulangi nchumu.A a ri eka Ntangha khume ra vumbirhi. Hi ku vula ka yena na vanghana vakwe a va endla 'course 2' ya Ntangha khume. Lembe leri nga hundza a a lo pasa tindzimi letinharhu na Biblical Studies. Tidyondzo letin'wana ta History na Geography a a ti tsandzeke ku ringana, a kume "G". Ku sukela eka Ntangha A ku fikela eka ya vukaye Matimba a a nga si tshama a tsandzeka ku pasa.A a tshama a ri eka nongonoko wa lava khume vo sungula. Ku feyila kakwe Ntangha khume ku ve xihlamariso eka vatswari vakwe na tintangha takwe. Va sungule ku xopaxopela hi xikongomelo xo kuma ndzhombo wa ku tsandzeka loku ka mihlolo. Van'wana va vule leswaku a a ta pasisa ku yini mbilu yi ri eka tipolitiki. Lembe rero a a hlawuriwe ku va matsalani wa vandla ra lavantshwa eka ntlawa wa tipolitiki wa Reformist. Yin'wana ya migingiriko yakwe yi ve ku pfuneta lava a va lave ku hlongola thicara un'wana wa Xibunu exikolweni xa le henhla xa Phungula. Thicara loyi a a pumbiwa ku feyirisa swichudeni, no dyondzisa ririmi ra vatshikeleri va Vantima. A ku vuriwa leswaku thicara loyi a a pfuneta Mabunu ku hlayisa Vantima evuhlongeni. Emahlweni ya vona na yena loyi a a ri mutshikeleri. Ku dlidlimbetaniwile hi miehleketo na nhloko ya xikolo, ku khiriwa na tidyondzo, ku endliwa 'toyi-toyi' ya mangava. Ndzilo wa kona wu vuye wu timiwa hi mpfula ya ximbhembhe leyi nga canganyeka masiku manharhu. Endzhaku ka yona ku tlheleriwe exikolweni. Thicara luya u ye emahlweni no dyondzisa Xibunu. Van'wana va te ri Matimba u feyirisiwe hi rivengo leri a a vengiwa hi rona hi mathicara, vakamberi na Ndzawulo ya Dyondzo. Van'wana va tote tata wakwe, va ku u kariha swa xivatlankombe. Van'wana va tote Joyce, luya wa ka Macevele, loyi a va ku u yive mbilu yakwe. Van'wana va hlaya leti, van'wana letiya. Hinkwaswo leswi a swi cincangi ku feyila ka Matimba.